ซีอีโอ PTT มองราคาน้ำมันครึ่งปีหลังฟื้น เล็งออกหุ้นกู้เพิ่มสภาพคล่องรับมือ “โควิด”
ซีอีโอ PTT มองราคาน้ำมันครึ่งปีหลังฟื้น เล็งออกหุ้นกู้เพิ่มสภาพคล่องรับมือ "โควิด"
ซีอีโอ PTT มองราคาน้ำมันครึ่งปีหลังฟื้น เล็งออกหุ้นกู้เพิ่มสภาพคล่องรับมือ "โควิด"
12 มิ.ย. 2563

นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า แนวโน้มรายได้และอัตรากำไร (มาร์จิ้น) ในปี 63 มีทิศทางลดลงตามภาวะตลาดที่ได้รับผลกระทบจากสงครามการค้าระหว่างสหรัฐและจีน และสถานการณ์การแพร่ระบาดของเชื้อไวรัสโควิด-19 ที่ทำให้ความต้องการใช้ลดลง ฉุดราคาน้ำมันและปิโตรเคมีปรับตัวลดลงตามไปด้วย ขณะที่ในช่วงที่เหลือของปีนี้ยังมีความเสี่ยงจากการกลับมาระบาดของไวรัสโควิดระลอกสอง และภาวะเศรษฐกิจของไทยและโลกยังอ่อนแอ ส่วนสงครามการค้ามองว่ายังไม่น่าจะเกิดขึ้น
ทั้งนี้ ประเมินสถานการณ์ราคาน้ำมันในช่วงที่เหลือของปีนี้น่าจะดีขึ้น หลังหลายประเทศทยอยปลดล็อกมาตรการเข้มสกัดการแพร่ระบาดของไวรัส รวมถึงกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัสก็ขยายเวลาลดกำลังการผลิตเพื่อช่วยดูแลราคาน้ำมัน ทำให้มองว่าราคาน้ำมันจากนี้จะดีขึ้นไปถึงปลายปีที่บริเวณ 40 เหรียญสหรัฐ/บาร์เรล หลังจากที่ราคาน้ำมันได้ผ่านจุดต่ำสุดไปแล้ว
อย่างไรก็ตาม จากสถานการณ์ดังกล่าวกระทบต่อผลการดำเนินงานในไตรมาส 1/63 ที่มีรายได้ลดลง 12.2% จากงวดปีก่อน และพลิกมีขาดทุนสุทธิ 1.55 พันล้านบาท ทำให้บริษัทเน้นการบริหารสภาพคล่องเพื่อเตรียมรับมือกับผลกระ ทบที่จะเกิดขึ้น โดยได้ยื่นแบบเสนอขายหุ้นกู้ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพี่อขอออกหุ้นกู้และตั๋วแลกเงิน (B/E) ในวงเงิน 6.4 หมื่นล้านบาท โดยในส่วนนี้เป็นหุ้นกู้ 4.4 หมื่นล้านบาท และตั๋ว B/E วงเงิน 2 หมื่นล้านบาท ซึ่งเป็นส่วนหนึ่งของวงเงินออกหุ้นกู้ 1.5 แสนล้านบาทที่ได้รับอนุมัติจากที่ประชุมสามัญผู้ถือหุ้นประจำปี 2561 ส่วนจะมีการออกหุ้นกู้เมื่อใดนั้นก็ขึ้นอยู่กับภาวะตลาดและความต้องการใช้เงินด้วย
รวมถึงการบริหารจัดการค่าใช้จ่ายผ่านมาตรการ “ลด-ละ-เลื่อน”  โดยทั้งกลุ่ม ปตท.จะสามารถลดค่าใช้จ่ายในการดำเนินงาน (OPEX) และทบทวนปรับลดแผนการลงทุน (CAPEX) ของกลุ่มในปีนี้ราว 10-15% จากวงเงินทั้งหมดราว 2.5 แสนล้านบาท ตลอดจนมีความร่วมมือในการทำ PTT group value chain optimization เพื่อให้มีประสิทธิภาพภายใต้ต้นทุนต่ำที่สุด และรักษาขีดความสามารถในการแข่งขันของกลุ่ม
“เราทำให้ make sure ว่าสภาพคล่องเรายังมีอยู่ไม่มีปัญหา ล่าสุดเราได้ยื่นออกหุ้นกู้และตั๋ว B/E วงเงินรวม 6.4 หมื่นล้านบาท ซึ่งเป็นแผนหนึ่งซึ่งอาจจะไม่ได้ใช้ทั้งหมด และเรายังมีวงเงินที่ได้รับอนุมัติจากผู้ถือหุ้นกู้ราว 1.5 แสนล้านบาทที่น่าจะรองรับได้”นายอรรถพล กล่าว
ทั้งนี้ สถานการณ์โควิด-19 ในไทยที่ดีขึ้นจนทำให้รัฐบาลจะยกเลิกเคอร์ฟิวตั้งแต่วันที่ 15 มิ.ย.นี้ เชื่อว่าจะทำให้ยอดการใช้น้ำมันและยอดขายธุรกิจ non oil ผ่านสถานีบริการน้ำมันของปตท.ดีขึ้น ซึ่งเป็นผลดีต่อเศรษฐกิจ แต่ในส่วนของยอดขายน้ำมันอากาศยานทั้งปีนี้เชื่อว่าจะยังคงได้รับผลกระทบอย่างหนัก โดยประเมินยอดขายจะลดลงราว 80% หลังจากที่ในช่วงเดือนเม.ย.ที่มีการใช้มาตรการล็อกดาวน์เข้มข้นทำให้ยอดขายน้ำมันอากาศยานหายไปถึง 90%
สำหรับการที่ บมจ.การบินไทย (THAI) เข้าสู่กระบวนการฟื้นฟูกิจการนั้น กระทบกับ ปตท.ในฐานะที่เป็นเจ้าหนี้การค้าน้ำมัน ซึ่งปัจจุบัน THAI มีหนี้คงค้างอยู่ราว 760 ล้านบาท ส่วนจะตั้งสำรองหนี้ในส่วนนี้อย่างไรยังขึ้นอยู่กับแผนฟื้นฟูกิจการที่ต้องมีการจัดลำดับเจ้าหนี้ก่อน อย่างไรก็ตามขณะนี้ปตท.ยังทำธุรกรรมซื้อขายน้ำมันกับ THAI อยู่ แต่ปรับเปลี่ยนรูปแบบการขายจากเดิมที่เป็นเครดิตเทอม 30 วัน ก็เปลี่ยนเป็นการให้ชำระเงินสด
ส่วนความคืบหน้าในการนำ บมจ.ปตท.น้ำมันและการค้าปลีก (OR) เข้าจดทะเบียนในตลาดหลักทรัพย์ฯนั้น ขณะนี้อยู่ระหว่างการพิจารณาของก.ล.ต. อย่างไรก็ตามการจะกระจายหุ้นให้กับประชาชนทั่วไปครั้งแรก (IPO) ยังขึ้นอยู่กับภาวะตลาดหุ้นด้วย
อนึ่ง นายอรรถพล แถลงวิสัยทัศน์ครั้งแรกหลังจากเข้ารับตำแหน่งประธานเจ้าหน้าที่บริหารและกรรมการผู้จัดการใหญ่ โดยระบุถึงภารกิจปตท. ที่จะต้องรักษาความเข้มแข็งของธุรกิจหลักและสร้างธุรกิจใหม่แทนที่การเติบโตในรูปแบบเดิม ตามแนวคิดที่เรียกว่า PTT (Powering Thailand’s Transformation) ด้วยกลยุทธ์ “PTT by PTT”
ประกอบด้วย Partnership and Platform เน้นการดำเนินธุรกิจด้วยการสร้างพันธมิตรและพัฒนาธุรกิจของปตท.ให้มีลักษณะเป็นแพลตฟอร์มากกว่าการเป็นผู้ผลิตสินค้าและจำหน่าย , Technology for All เทคโนโลยีที่เกิดจากการผสมผสานด้วยความรู้ความเชี่ยวชาญ นวัตกรรม และดิจิทัล และ Transparency and Sustainability สร้างความโปร่งใสและความเชื่อมั่นในการดำเนินธุรกิจ
สำหรับแนวทางการบริหารจัดการระยะยาวนั้น ยุทธศาสตร์ของกลุ่มธุรกิจ ในส่วนของธุรกิจขั้นต้น (Upstream) มุ่งสู่การสร้างห่วงโซ่อุปทานธุรกิจก๊าซธรรมชาติเหลว (LNG) หรือ LNG Value Chain และการสร้างโรงไฟฟ้าจากก๊าซธรรมชาติ (Gas to Power)  ในต่างประเทศ โดยในส่วนของธุรกิจบมจ.ปตท.สำรวจและผลิตปิโตรเลียม (PTTEP) จะเน้นการขยายในธุรกิจก๊าซฯเป็นหลักเพราะก๊าซฯยังเป็นเชื้อเพลิงสำคัญในช่วงเปลี่ยนถ่ายเทคโนโลยีพลังงานที่คาดว่าจะใช้เวลา 20 ปี
ส่วนธุรกิจก๊าซฯ ของปตท. เน้นการเป็น Regional Hub โดยมุ่งเน้นเรื่องการตลาดเป็นสำคัญ ซึ่งล่าสุดปตท.ได้สัญญานำเข้า LNG จากตลาดจร (spot) ที่ต่ำกว่า 2 เหรียญสหรัฐ/ล้านบีทียู จำนวน 2 ลำเรือเพื่อเตรียมนำเข้ามาในเร็ว ๆ นี้ ทำให้เชื่อว่าจะมีศักยภาพการแข่งขันในอนาคต แม้ว่ารัฐบาลจะเปิดให้เอกชนอีก 3 แห่งได้ใบอนุญาตนำเข้า LNG เข้ามา เพราะหากปตท.สามารถนำเข้าได้ในราคาที่ถูกกว่า ก็จะทำให้ลูกค้าผู้ใช้ก๊าซฯจากปตท.ไม่ลดลงไป  อย่างไรก็ตามในส่วนของธุรกิจก๊าซฯและไฟฟ้า ต้องมีการปรับโครงสร้างเพื่อให้เกิดความคล่องตัวในอนาคตด้วย
สำหรับธุรกิจขั้นปลาย (Downstream) ในส่วนของโรงกลั่นน้ำมันต้องวางตัวให้เป็นลำดับต้นของอุตสาหกรรมเพื่อที่จะให้สามารถยืนอยู่ได้จนรายสุดท้ายหากอุตสาหกรรมต้องสิ้นสุดลง รวมถึงธุรกิจปิโตรเคมีต้องแข่งขันได้แม้จะเผชิญวัฏจักรขาลง โดยต้องเน้นสินค้ามูลค่าเพิ่มและ Specialty  พร้อมทั้งมองต่อยอดในสินค้ากลุ่มไบโอเคมิคอลด้วย ขณะที่ธุรกิจเทรดดิ้งจะมีบทบาทสำคัญในการสร้างความมั่นคงให้กับประเทศ เพราะหากการจัดหาน้ำมันจากภูมิภาคใดมีปัญหาก็จะสามารถจัดหาน้ำมันจากแหล่งอื่นเข้ามาทดแทนได้ ด้านธุรกิจน้ำมันและรีเทลนั้น จะมุ่งสร้างแบรนด์คนไทยไปขยายในต่างประเทศ
ทั้งนี้กลุ่มปตท.ยังอยู่ระหว่างทบทวนแผนธุรกิจเพื่อรับมือกับสถานการณ์และความเสี่ยงต่าง ๆ ที่จะมีขึ้น โดยจะนำเข้าสู่ที่ประชุมผู้บริหารระดับสูงของกลุ่มปตท. เพื่อกำหนดยุทธศาสตร์และทิศทางในอนาคตของกลุ่ม (Strategic Thinking Session: STS) ในช่วง 1-2 เดือนข้างหน้า
 
 